新站站 (中國)

新站站係位於中國吉林省吉林市蛟河新站鎮嘅火車站，由瀋陽鐵路局吉林機務段管理，屬拉濱鐵路，郵編132506。而家呢個站係四等站，整車、零擔貨物可以發到，成車貨物承運前可以喺度保管。呢個站離拉法站8公里，離哈爾濱站258公里。

新站站起喺1928年，係鋪拉濱鐵路時設嘅。之所以嗌做「新站」唔係話佢係新鐵路站，而係當地地名。喺清中葉時，原先嘅拉法驛站搬來呢度，稱之爲拉法新站，新站嘅名就係源自搬咗後嘅拉法驛站。呢個站一帶曾經打過拉新戰役，即係拉法、新站戰役，又乾脆嗌做拉法戰役，呢場仗係由中共嘅東北民主聯軍第一、二師同國民政府軍四個營打嘅，係爲咗爭長圖鐵路。呢場仗喺1946年6月7號打起，到10號上晝七點打完，其中喺拉法打嘅時間係七號晚黑到八號朝早，國民政府軍輸咗，敗退新站，之後輪到新站打，到10號朝早，守喺新站嘅國民政府軍覆沒。呢場仗係東北民主聯軍戰略撤退中贏嘅第一場仗。

等級上新站站原本係三等站，喺2011年降做四等站。原本佢亦係客貨兩運站，旅客可以上落、託運行李，而家停咗客運，變成單純貨站。喺舊底新站站係緊要嘅鐵路地區，設有工務段、機務段、電務段、鐵路小學、鐵路中學、鐵路俱樂部。2005年，因爲公路發達，蛟河市區到新站嘅通勤列車停駛。

攷 

類:吉林鐵路站